Papersnake/gushiwen huggingface dataset:
鹊喳喳
陈秀民（元代）

鹊喳喳，乌嚄嚄，飞语流言满城郭。日东升，月西落，今日之日已非昨。

贵人有病不饮药，女巫降龙，神歌噩噩。天漫漫，地漠漠，氓之蚩蚩罔知觉。

马出河，龟出洛，天下文明圣人作。
送李正甫赴鄂渚诗
杨弘道（元代）

武昌在何方，君今去处是。借问谁同舟，秦氏佳公子。

我身非匏瓜，安能长在此。相思复相思，滔滔江汉水。
风中柳（闺情）
孙夫人（宋代）

锁减芳容，端的为郎烦恼。鬓慵梳、宫妆草草。别离情绪，等归来都告。怕伤郎、又还休道。

利锁名缰，几阻当年欢笑。更那堪、鳞鸿信杳。蟾枝高折，愿从今须早。莫辜负、凤帏人老。
绍兴十年发皇太后册宝八首 其二 中书令奉册诣皇帝褥位用《礼安》。
郊庙朝会歌辞（宋代）

声乐备陈，礼容罔忒。相维辟公，虔奉玉册。皇则受之，慕形于色。

既寿且康，与天无极。
怀子江右
柴静仪（清代）

彭蠡风涛怒不休，日斜何处泊行舟。朝来定有思亲泪，流到钱塘古渡头。
赠兰坡星翁
林景熙（宋代）

深林澹孤芳，一洗桃李姿。
采采坡云暮，持之欲遗谁。
故人青云端，或在江海涯。
青云达者路，江海幽人期。
有如一种兰，升沈亦殊岐。
南宫香满握，谁使纫湘累。
客笑试问君，君曰数所为。
嗟予偶阅理，焚膏自童时。
功名千载芬，白首心已违。
富贵倘贻臭，不如贫贱怡。
吾生吾自断，为谢君平帷。
赠思州王推官泽
陈洪谟（明代）

贵竹人称远，思州路更偏。编氓夷语杂，封域楚山连。

土物丹砂贵，公庭绿草妍。漳南素门阀，恺悌有心传。
百字令 可园花瑞图，为雨生题
冯煦（清代）

小园清昼，又繁英如绣，细禽啼处。委佩搴纕无恙否，莫问楚宫残舞。

暖玉交柎，温黁比鄂，写入陔南谱。春长人寿，白华诗句重补。

记取谢屐寻秋，霜前丛菊，曾蹋修蛇路。输与阑阴双蛱蝶，省识东风无数。

交吕攀嵇，因群拜纪，春色偏孤负。甚时花下，一尊同醉芳醑。
水调歌头·东风无一事
张惠言（清代）

东风无一事，妆出万重花。闲来阅遍花影，惟有月钩斜。我有江南铁笛，要倚一枝香雪，吹彻玉城霞。清影渺难即，飞絮满天涯。
飘然去，吾与汝，泛云槎。东皇一笑相语，芳意在谁家？难道春花开落，又是春风来去，便了却韶华？花外春来路，芳草不曾遮。
送徐道士之剡六言二首 其一
周密（宋代）

化鹤曾游赤壁，笼鹅又过山阴。带月片帆归去，凌风一剑飞吟。
日暮至湖上
陆游（宋代）

篮舆晚绕湖，乐此新秋凉。
粉落竹方老，红凋荷更香。
天宇无纤云，仰视鸿鹄翔。
小楼久不登，抚槛悲慨慷。
浮生寄一梦，共尽无彭殇。
况我数月客，转眼促去装，顾作儿女态，裴徊惜流光。
檐角迎夜月，林间送斜阳。
四年已五迁，终岁常遑遑。
安得一茆屋，归老樵枫旁。
题七星岩
区宇瞻（明代）

鲛宫蜃市不须疑，杖底偏教怪石支。地僻总忘天近远，云深宁辨路嵚崎。

参差玉燕惊人迹，断续金膏浣旧碑。为报洞灵莫扃閟，更馀藜火待相窥。
晚登浦心阁望雨
杨万里（宋代）

悯雨喜见云，喜云愁不雨。
长风将怒点，慰此楼中暮。
喜雨不但人，松竹亦鼓舞。
未知今年熟，得以去年否。
都下赋归奉别天台金彦如惠子明沈新之马景昭
金履祥（宋代）

客中相见别匆匆，论学无由意独浓。
赖是岁寒来有约，不妨归去又相逢。
送友人赵儒宗赴京
邓林（宋代）

我适天边还，君又天边去。忽谩相逢遽别离，牵衣无计留君住。

无计留君住，有意待君回。明年春江花正开，望君船从江上来。

停棹我门前，握手论衷素。相看颜面俱如故，始信天边多雨露。
呈段元衡
赵蕃（宋代）

君从桂林来，我欲衡阳去。
邂逅一尊同，飘流数年叙。
我未长沙去，君复衡阳来。
还思数年隔，更遣五言裁。
我归玉溪傍，君向灵山侧。
来往方自兹，飘流勿多惜。
梅山醉后过丹山
陈著（宋代）

醉揖梅花坞，意行来佛庐。
相看如夜梦，一别又年余。
话到供无粥，笑言园有蔬。
杯茶出山去，拍手谢钟鱼。
题孟中丞茅阁
元结（唐代）

小山为郡城，随水能萦纡。亭亭最高处，今是西南隅。

杉大老犹在，苍苍数十株。垂阴满城上，枝叶何扶疏。

乃知四海中，遗事谁谓无。及观茅阁成，始觉形胜殊。

凭轩望熊湘，云榭连苍梧。天下正炎热，此然冰雪俱。

客有在中坐，颂歌复何如。公欲举遗材，如此佳木欤。

公方庇苍生，又如斯阁乎。请达谣颂声，愿公且踟蹰。
诸友长新夜饯
何吾驺（明代）

雪在都门月度桥，青天若为友人邀。半肩乍卸忧时担，双耳初闻彻夜箫。

携手祇应增笑笑，倾尊何用怅迢迢。非鱼非我谁知乐，到晓难为作黯销。
彦清打毬
洪皓（宋代）

三伏击毬暴气和，汗马良劳戛玉珂。残形伤目未尝虑，裸颠垢面服皮靴。

列骑骎骎有中下，王孙上驷金盘陀。矫如跳丸升碧汉，坠若流星落素波。

分明较胜各驰逐，雷奔电掣肩相摩。天下固自有至乐，但知此乐无以过。

有时雌雄久不决，载渴载饥日忽蹉。或胜或败何所竞，屈膝进酒方骈罗。

击鼓横笛歌且舞，观者如堵环青娥。抑尊礼卑浑不顾，一时快意遑恤它。

景云贵戚尤好此，贞元方镇亦同科。柳泽韩愈犹进谏，况乃名高欲戢戈。

莫言得之自马上，连朝肄习恐伤多。韩柳二书戒驰骋，愿寘左右日吟哦。

留心经史修远业，黑头侍宴朱颜酡。
秋思赠远二首
王涯（唐代）

当年只自守空帷，梦里关山觉别离。
不见乡书传雁足，唯看新月吐蛾眉。

厌攀杨柳临清阁，闲采芙蕖傍碧潭。
走马台边人不见，拂云堆畔战初酣。
送吕掾归扬州
徐积（宋代）

年年二月春色稠，今年二月寒未收。路上无花空酒瓯，清吟清啸到扬州。

到扬州后登高城，绿波芳草连江津。吟哦若望江南春，梅花便是江头云。
野井
郭震（唐代）

纵无汲引味清澄，冷浸寒空月一轮。

凿处若教当要路，为君常济往来人。
次韵答曾雪坡
罗钦顺（明代）

此行疑是又疑非，赖有高人独我知。义重敢先东郭吊，情深难我北山诗。

即看俎豆桥门日，宁异箪瓢陋巷时。好景别来偏入梦，雪坡春水到愚池。
题曾氏山园十一咏·夕阳台
张栻（宋代）

日暮天无风，岸巾夕阳中。
回首发遐想，明月已升东。
次韵庭藻再赋观潮
周紫芝（宋代）

海门白浪如山高，还从巨海驱洪涛。何人戏出此伟观，撩公杰洪争雄豪。

诗成飞电欲争激，战胜何尝费锋镝。更复尽出武库兵，不念长卿家四壁。

当时年少今老翁，愁将白发吹秋风。来趁千人万人出，尚记时节如元丰。

袖手人知公作语，歌儿停歌复停舞。越山迎浪看潮头，白玉传觞急飞羽。

胸中如公多庙谋，八珍未献伊鼎羞。笑人欲买江边宅，看潮饱度残年秋。
饮酒二十首同苏翰林先生次韵追和陶渊明十五
晁补之（宋代）

幼闻锦江春，欲访子云宅。
叩门问奇字，便埽四方迹。
青云看一鹗，凡毛愧累百。
劳公谕伯业，齿坚头未白。
何当摆俗累，岁月可惋惜。
满江红·笔染相思
杨炎正（宋代）

笔染相思，暗题尽、朱门白壁。动离思、春生远岸，烟销残日。杨柳结成罗带恨，海棠染就胭脂色。想深情、幽怨绣屏间，双鶒鸂。春水绿，春山碧。花有恨，酒无力。对一奁愁思，九分孤寂。寸寸锦肠浑欲断，盈盈玉泪应偷滴。倩东风、吹雁过江南，传消息。
十九日散步春浦因看山池梅花缤纷而酌
韩淲（宋代）

晚香梅落小池春，老意閒随岁事新。山霭乍收斜日澹，一轩恰醉两三人。
赠佛光法师
陈允平（宋代）

竺寺王城近，金门讲大乘。
教中初有记，祖外久无僧。
身被山河衲，心悬日月灯。
南湖雨华座，十载复谁登。
丙戌下第南旋留别都门诸友
冯誉骢（清代）

年来索米向长安，落拓青衫泪暗弹。远道几时舒骥足，离筵逐日累猪肝。

也知香火缘犹在，总觉风尘债未完。小别故人难遽别，鱼筒约寄好诗看。
送别
吴琪（清代）

雪意满芳洲，苍山引去舟。
霜风醒客梦，笳月起边愁。
万里从军急，孤身倚剑游。
家园落日里，莫上最高楼。
輓谢叠山
汤雷奋（宋代）

芒鞵初就道，慷慨不辞难。
滚滚长江尽，萧萧易水寒。
风霜欺汉节，尘土上南冠。
无复加餐饭，旁人掬泪着。
送判官赴京
薛能（唐代）

阙下情偏已绝稀，天涯身远复相依。庭花每对从容落，

夜烛多同笑语归。君子是行应柏署，鄙人何望即柴扉。

青云若遇交亲话，白璧无心待发挥。
铁眉自讼
赵金鉴（清代）

倔强且学韩退之，又有乖崖是我师。自信心肝原铸铁，纵逢权贵不摧眉。

鹪枝尽可巢孤凤，鼠腐从他吓野鸱。笑问官居何所事，一琴一鹤一囊诗。
送晁以道
王安中（宋代）

人才限南北，河岳日边徼。异时颇自振，以远得轻笑。

顾我尚友心，与渠不同调。吾州向虽陋，属令文元肖。

仙凫谢云罗，雪浪涌海峤。问山如登天，翰墨相焜耀。

高标快目击，胜语醒耳剽。永怀种秫潜，不翅憩棠召。

八年杖屦隔，坐睡梦嵩少。何人似严陵，寒滩理幽钓。

无因接孙登，半岭听清啸。渐恐落流俗，中夜回光照。

倒海觅三珠，更复得二妙。风埃邺王城，晚从折简召。

仓曹宾客次，玉立见孤峭。神锋森挺脱，俛嘿愿还鞘。

至今牛斗间，宝气干两曜。伯宜承华勋，仲合典书诏。

翩翩谁辈行，官职忽哄叫。美须草未斗，好面丧可吊。

斯人但寂寞，瑚琏不荐庙。我尝当馈叹，吞愤类牛噍。

渊龙岂易扰，遽敢议处劭。念昔忝闻道，锐甚冠始醮。

百忧荒寸田，孰与耕新烧。区区冀有获，韅鞅鞭复掉。

端来求代公，兀守信麦漂。便将涂六凿，风籁息号窍。

政自畏攀援，拄颊遭诟谯。一官涕唾了，得失已悬料。

囊中餐玉法，朝饥傥能疗。纵无钱买山，解有杖荷蓧。

从公问箕颍，策足事游眺。共待四明归，重丐一言要。
张冠卿以前诗怀哉各努力人物古来少句为十诗
陈傅良（宋代）

秦人弊申韩，亡梁以崇佛。
六经独何罪，莽亦窃大物。
堪嗟二百年，吾道功第一。
熙丰余论在，河洛诸贤没。
得道阳
王哲（金朝）

正月寒威渐渐回。灵花九叶向东开。玉液流时专益气，宝芝采处物生＊。养就重阳现两脸，蟠桃嫩脸笑琼钗。七魄三尸随腊去，五方九转逐春
三十六湾
许浑（唐代）

缥缈临风思美人，荻花枫叶带离声。

夜深吹笛移船去，三十六湾秋月明。
凤凰台上忆吹箫 风雨连夕，对瓶中杏花作。
苏穆（清代）

几度东风，潇潇吹雨，作成春意阑珊。惜瘦影、无端憔悴，处处凭栏。

谁道红消翠障，一枝正、画阁间闲。休重问、恨在别离，情在辛酸。

呢喃。乍归社燕，又絮语、雕梁似话前欢。要留取、芸窗长伴，几案清妍。

除是调脂弄粉，风神别、著手都难。伴今夕、偏嗅片片香残。
去横山步仲兄原韵呈诸亲友
吕守曾（清代）

旧业承三世，何妨更卜居。秋山人未去，老树叶先疏。

作客偏闻雁，临渊且钓鱼。他年归兴好，还此读遗书。
送张评事
李覯（宋代）

江上楚花鲜，君行一黯然。
居官无藉手，选部岂知贤。
廉善虽由已，亨通亦在天。
都人如问我，疏懒甚当年。
寄令狐郎中
贯休（唐代）

雨打繁暑尽，放怀步微凉。绿苔狂似人，入我白玉堂。

堑鸟眠堪画，庭柽夜益香。唯应蕊宫子，时到虎溪傍。
送犹子之官武昌
王洋（宋代）

旅情伤别意何如，霜打枯茄雪未除。
门户难成攻事业，殷勤暇日读诗书。
须怜白发亲今晚，莫恃朱颜气有馀。
要使仇香非醉尉，定知不负武昌鱼。
章氏郡君挽词〈子厚母。〉
苏辙（宋代）

冯唐垂老郎潜后，李白风流罢直余。
解组同归荣故国，剖符仍得奉安舆。
家声未替三公旧，葬客应倾数郡车。
德映闺门人莫见，埋文子细列幽墟。
杨方叔过访送行
姜特立（宋代）

遥传轩盖度西冈，亟返柴车喜欲狂。
不惮除堂十夫费，且谋解榻半窗凉。
归途送目云千垒，别夜寻诗月一方。
何日重来慰牢落，梅山花发待传觞。
归南湖喜成
张镃（宋代）

路转斜桥似梦醒，拥衾摇兀亦身轻。
知期岸鹊如相语，匿笑隣翁欲斗迎。
见处青山还委麽，遮回居士太獃生。
矮篱半路寒扑树，新种浑如旧种成。
雪峰真觉祖师赞
释惟一（宋代）

弄出鳖鼻蛇，弹起广陵曲。
清韵难可掩，毒气不可触。
瞻之不足听不足，千古万古福城福。
日落
沈辽（宋代）

日落沙头山已昏，饥乌投暝下前村。谁云野客无多事，步出林间自掩门。
书窗
强至（宋代）

一室微吟地，开窗更欲虚。
入云惊纸破，照月爱棂疏。
野色连朝夕，秋光满屋庐。
何如谢太守，远岫独相於。
送秦供奉自商州使鄂渚
王禹偁（宋代）

携家昼锦行，山驿接江城。
使是皇华贵，人还故国荣。
离筵青杏小，别夜子规鸣。
鹦鹉洲边宿，无忘吊祢衡。
赠造琴道士刘发云刘亦解致雷
魏了翁（宋代）

刘师携琴来，自言有术驱雷霆。
闻之冁然笑，人心未动谁为声。
阳居阴位阳行逆，日循阳度日数赢。
必尝凝聚乃奋击，不有降施讹诈升腾。
刘师携琴来，为我鼓，
一再行。若知雷霆起处起，
便知音是人心生。
汉宫词三首
殷尧藩（唐代）

成帝夫人泪满怀，璧宫相趁落空阶。

可怜玉貌花前死，惟有君恩白燕钗。

霍家有女字成君，年少教人著绣裙。

枉杀宫中许皇后，椒房恩泽是浮云。

骏马金鞍白玉鞭，宫中来取李延年。

承恩直日鸳鸯殿，一曲清歌在九天。
昌州 其一
陈伯强（宋代）

昌国古要区，人物屹相望。功名刻高崖，粟帛赐满箱。
七月望烟波观对月
张镃（宋代）

我生好奇难比论，流水古木期终身。卜居城隅易得趣，窗户日终青山亲。

出门陂湖旧烟涸，连岁乃尔成奫沦。结亭据要虽屡赏，物景尚厌非清真。

商飙入序才两夕，猛雨尽洗炎歊尘。今晨已复暑不奈，挥汗几欲捐衣巾。

晚风引履到云镜，萧爽意象生无垠。须臾从地出伟观，光洁万丈推冰轮。

波明上下互发越，弥望但怪镕黄银。烟芦窣飒杂虫响，渔艇隐约收丝缗。

人生何用计俗眼，强起口笑胜眉颦。急倾巨盏叫李白，今古不问交精神。

相随拟造广寒阙，共醉更住三千春。
晚秋风雨
陆游（宋代）

尽道渔村陋，秋来物色奇。
寒生沽酒兴，雨及种花时。
狂舞欲谁属？清吟空自知。
茫茫宇宙内，吾道竟何之！
泊女儿浦
洪刍（宋代）

大孤山下两牛鸣，女儿浦口一苇横。已隔云烟五老面，犹梦雷霆三峡声。
奉答谢公静与荣子邕论狄元规孙少述诗长韵
黄庭坚（宋代）

谢公遂如此，宰木已三霜。
无人知句法，秋月自澄江。
二子学迈俗，窥杜见牖窗。
试斲郢人鼻，未免伤手创。
蟹胥与竹萌，乃不美羊腔。
自往见谢公，论诗得濠梁。
世方尊两耳，未敢筑受降。
丹穴凤凰羽，风林虎豹章。
小谢有家法，闻此不听冰。
相思北风恶，归雁落斜行。
句
周邦彦（宋代）

化行禹贡山川外，人在周公礼乐中。
送句景范教授之官汪浦
陆文圭（元代）

南楚离骚国，清风浓有兰。
相从泮水乐，独棹一江寒。
远地重逢少，新知俗别难。
高平读书室，好为扫荒残。
泐潭暹上人出示延福颂古三首索鄙语因用其韵
释慧空（宋代）

千年滞货无人顾，拈起从教著价看。
一口直饶酬得过，泐潭山更过西山。
春日饮王立之家同赋三头牡丹依次定十韵节得牡字
饶节（宋代）

异时王公门，使车驾四牡。殊方仰吾父，天子尊伯舅。

舒迟入枢府，易若屈伸肘。风流未疏缺，日月竞奔走。

诸孙以文嗣，文字宗科斗。英华被草木，美成岂不久。

宜哉此花瑞，鼎立世无有。绵力为君赋，半夜饥肠吼。

尺寸窘吾步，岂复到渊薮。翻然欲投笔，大恐惠文纠。
春日访云林隐君倪元镇
李元圭（元代）

往岁慕幽隐，兹晨适云林。倒屣荷主意，下榻情何深。

取琴为君弹，唐虞有遗音。感子旷达志，涤我尘烦襟。

雨过池草生，窗虚松竹阴。倚槛俯流水，开轩听鸣琴。

芳春集嘉燕，酒至还自斟。爱客畏言别，维舟睇遥岑。
震泽归寄前峰僧
许相卿（明代）

千里烟波一日程，胜游犹恨欠山僧。夜归剧忆前峰翠，晓起阑干试一凭。
挥弦送鸿图
刘璟（明代）

中散不偶世，养生以餐霞。立言傲汤武，有志追勋华。

龙性不苟狎，凤仪繇德姱。挥弦送飞鸿，游意天之涯。

下视凡俗子，曷啻𤢔与猳。山阳一声雷，千载兴我嗟。

故人抱贞操，遗世如尘瑕。披图见真境，言尽意逾赊。
先兄旧作梅花觅张先生画因览之怆然辄次其韵
许景衡（宋代）

茂陵雪片追方好，乱点铅华却不宜。多少人间春色在，未有写尽向南枝。
醉吟轩
邓肃（宋代）

渊明句法古无有，头上幅巾供漉酒。
李白豪篇惊倒人，举目望天不计斗。
二子风流不可追，公作幽轩为唤回。
长鲸渴兴沉江海，锦囊妙句生风雷。
安得一廛在公侧，时时去作孔融客。
愁肠得酒生和风，也向毫端写春色。
破屋
丘葵（宋代）

数间破屋住陈人，八尺空床卧病身。
赤脚婢沽深巷酒，苍头奴买对江鳞。
匣中菱镜难藏老，阶下苔钱不济贫。
百念已灰何自苦，迩来喜与孟家邻。
雨止送王侍郎
李处权（宋代）

南州春老雨如丝，刺眼青秧水满陂。
树湿黄莺看更好，溪浑白鹭立多时。
寸心折尽人千里，霜鬓凋残酒一卮。
我恐前身是匡鼎，幸公不厌解颐诗。
中岩十八咏·壁轩
晁公溯（宋代）

卷书置案上，默坐初不看。
侍者空堵立，湛然惟壁观。
村居日饮酒对梅花醉则拥纸衾熟睡甚自适也
陆游（宋代）

江村岁晚掩柴荆，地僻久无车马声。
孤寂惟寻麴道士，一寒仍赖楮先生。
醡头珠滴愁先破，帐底春回梦易成。
莫笑衰翁杀风景，小瓶梅蕊解卿卿。
雨中花令（赠胡楚草）
张先（宋代）

近鬓彩钿云雁细。好客艳、花枝争媚。学双燕、同栖还并翅。我合争、你难分离。

这佛面、前生应布施。你更看、蛾眉下秋水。似赛九底、邮他三五二。正闷里、也须欢喜。
西郊三首
刘应时（宋代）

薄云斜日媚平川，一老来耕刈后田。
向晚归牛寻熟路，摆头昂鼻不须牵。
留题酒家壁
席炎（宋代）

山云出山无一钱，日日醉倒春风边。
采苹桥南徐孺子，白酒初熟留神仙。
山居怀旧隐
释斯植（宋代）

静地独登临，虚闲称此心。
猿声过木少，花影入池深。
春殿依残日，晴烟散远林。
因思南岳寺，长起石床吟。
悯旱
张咏（宋代）

皇天诏龙司下土，谷苗乾干死天未雨。
如何不念苍生苦，村落{左廉右支}{左廉右支}椎旱鼓。
菩萨蛮 题屈逸珊夫人《含青阁词草》
陈祖绶（清代）

昙云仙馆双飞燕。琅嬛宝笈篇篇见。红满镜台花。人间仙子家。

唾珠开绣口。也仗龙相守。蝶梦一园香。才评春月长。
送曹泳
厉德斯（宋代）

断尾雄鸡不畏牺，凭依掇祸复何疑。八千里路新州瘴，归骨中原是几时。
跋汪省干诗卷二首
杨万里（宋代）

向来刘翰有诗声，近日汪经更得名。
月在梅花冰在月，与君句子各争清。
江外思乡
韦庄（唐代）

年年春日异乡悲，杜曲黄莺可得知。
更被夕阳江岸上，断肠烟柳一丝丝。
早春阙下寄观公
释希昼（宋代）

客心长念隐，早晚解书招。
看月前期阻，论山静会遥。
微阳生远道，残雪下中宵。
坐见青门柳，依依又结条。
小孤山
蔡齐（宋代）

大孤之石衡且修，青青长在湖之头。
小孤之石锐以高，削立江崖当洪涛。
滔滔逝水东流去，两石崔嵬屹天柱。
蜀巴之源浩沄沄，壮哉此诚江海门。
鸿庞稍见土宇广，疏凿方知夏禹勤。
名山大川神所主，过者震惊谁敢侮。
云何作庙向荒壖，抟土娉婷像龙女。
篙师贾客尔何知，坎坎伐鼓持豚蹄。
倚篷清坐渔歌起，日暮但见崖鹰飞。
危峰屹立长江上，势折华胥限百蛮。
鳌背孤撑青玉柱，斗杓斜插翠云鬟。
月生西海初三夜，潮到东吴第一关。
安得扁舟多载酒，放歌击楫浪花间。
幽趣十二首 其五
郑刚中（宋代）

幽趣无人会，池塘又吐青。云间万里客，竹下一门扃。

空翠侵书帙，飞花入草亭。杖藜寻柏子，慢火待馀馨。
题顺宁壁
王遂（宋代）

江东山望说茅庐，庵为康家孝子居。
岂肯人间名教地，却容释老说清虚。
春晚偶题
沈辽（宋代）

幸有陶公五株柳，不恋河阳千树花。数日东风吹欲尽，小轩寂寂日西斜。
偈三首 其一
释祖瑃（宋代）

道无定乱，法离见知。言句相投，都无定义。自古龙门无宿客，至今鸟道绝行踪。

欲会个中端的意，火里蝍蟟吞大虫。
大涤洞 其四
槻伯圜（宋代）

□□□□□□□，□□□□□□□。□□□□□□□，捲壑飞泉日夜驰。

龙蜕洞深神所蛰，凤鸣岩隐世谁知。坡仙一去无消息，相见清游彼一时。
离思篇
李颙（明代）

烈烈寒气严，寥寥天宇清。
行至龙门先寄尧夫先生
李复圭（宋代）

碧洛青嵩刮眼明，马头次第似相迎。
天街高士还知否，好约南轩醉一觥。
慈恩泾老请赞
释妙伦（宋代）

两耳全聩，双目半昏。泾清渭浊，谁与辨论。只么厮淈𣸩，狼藉破沙盆。

有个不唧𠺕底，刚要面前涂糊背后揩抹。黑漫漫地恰似云屯挂向寿峰顶上，往往唤作南山古树根。
晨兴望南山
王安石（宋代）

晨兴望南山，不见南山根。
草树露颠顶，樛枝空复繁。
铜瓶取井水，已至尚余温。
天风一吹拂，的皪成璵璠。
东郊别业用前韵 其二
孙承恩（明代）

济世无长策，归休有敝庐。云山如媚客，花鸟亦忘予。

冥悟安心法，閒抄种树书。即看幽隐兴，宁羡市朝居。
阅古堂八咏 其一 牡丹
韩琦（宋代）

极塞将何奉燕娱，牡丹池馆一株无。谁人会我栽培意，欲见吴宫小阵图。
朝中措
陈亮（宋代）

蓼花风淡水云纤。倚阁卷重帘。索寞败荷翠减，萧疏晚□红添。

魂销天末，眉横远岫，斜挂新蟾。谁信故人千里，此时却到眉尖。
翠岩寺
赵师秀（宋代）

石岩看不见，翠色自重重。
春雨生松叶，山风响铁钟。
碑顽工费墨，草嫩绿添茸。
住院吴僧老，相迎忆旧逢。
冬日杂言五首
薛嵎（宋代）

布被烘来暖似汤，蒙头高卧未昏黄。
道人不是贫鼾睡，省事门中第一方。
戴元植入觐将返淳安留赠有作因次韵送之
欧大任（明代）

郎官星下最知名，种得桃花已满城。邑近桐乡推大令，经尊戴氏授诸生。

芙蓉石削三峰色，天目涛飞九里声。著作几人如尔锦，登楼何处望春明。
闻移会英祠呈沈南湖
薛侃（明代）

背湖祠宇浸江湄，勋德绥灵久未宜。此日高山崇仰止，一方俎豆骏奔驰。

祀戎大政成千古，因革良猷并一时。夕照松杉烟霭里，病夫忻跃有新诗。
答抑之鸿胪问疾
王世贞（明代）

高枕青山萝席寒，旧游天上慰加餐。身同狗马元甘病，歌到龙蛇且自宽。

万事穷途偏阮籍，几人公望似袁安。当年九畹曾分佩，萧飒商秋尚未残。
诗偈 其五十五
庞蕴（唐代）

古时不异今，今时不异古。生事日日灭，有所不能作。

世上乏钱日，守空无货赂。理诗日日新，朽宅时时故。

闻船未破漏，爱河须早渡。出过三江口，逍遥神自悟。

损之又损之，俄成贝多树。临行途路难，无船可相渡。

业老见阎公，没你分疏处。若见优昙花，处处无疑虑。
分韵实得閒字再赋
方回（元代）

一城最高处，晚色引跻攀。
莽莽斗牛野，重重吴越山。
秋将佳句画，人共老僧閒。
聚首非容易，何妨酩酊还。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其八
戴炳（宋代）

紫锦囊缄五岳形，白书黑纸秘黄庭。何如琴几焚香坐，细读包牺一卷经。
和韦开州盛山十二首·梅溪
张籍（唐代）

自爱新梅好，行寻一径斜。
不教人扫石，恐损落来花。
春日五首
刘克庄（宋代）

晓风细细雨斜斜，僝僽书生屋角花。
想见水南僧寺里，一株落尽病山茶。
正月三日与广渊同出南薰门分斋宫涂中有作
司马光（宋代）

并辔出都门，葱笼日欲昕。
野寒余宿雪，树闇湿春云。
稍望郊宫近，先悉马首分。
一朝犹恋恋，可复久离群。
秋海棠用渔洋山人秋柳四首韵 其四
何佩芬（清代）

绿肥红瘦总堪怜，泪洒胭脂欲化烟。不占春光仍烂漫，纵无秋化也缠绵。

静含清露刚三日，艳绝西风又一年。翻羡紫薇高格好，株株占得凤池边。
浮丘八景 其三 珊瑚井
陈大猷（宋代）

珊瑚元产自遐荒，涓滴擎来玉作浆。脩炼旧曾闻此地，灵泉清彻拟沧浪。
挽虞沧江提刑三首
李曾伯（宋代）

自得沧江胜，归来伴鹤龟。
晚年尤好易，暇日且论诗。
欲问更生佛，非关二竖医。
诸生毋试袂，公训有余师。
游雪峰将至大目溪
李弥逊（宋代）

选物随人意，轻帆百里间。
舟痕风力健，客枕橹声闲。
山合尘踪断，秋高爽气还。
望州相见处，蓦直透三关。
赖牟镇早行
陆游（宋代）

孤灯照影听初鸡，揽辔情怀倍惨凄。
雪作未成云意闹，茅荒无惨客魂迷。
触寒手指藏犹裂，畏嶮图书弃不携。
老去有文无卖处，等闲题遍蜀东西。
读列子赠几
刘敞（宋代）

五岳穷云霓，沧海不可游。玉台焜朝日，珠华媚飞虬。

飘飖群仙子，来往何其稠。咫尺视千里，俯仰移九秋。

潮波有时起，势若空中浮。禺彊受帝命，巨鳌举其头。

迩来百万祀，无复迁播忧。龙伯何为者，修干曳长钩。

不知意谁憾，似与鳌为仇。六鳞既潜举，二山忽飘流。

众真失其常，荡析不自谋。孰云飞升乐，奔迫良可愁。

盈虚诚难必，藏壑有亡舟。至人纵大观，夷险固悠悠。

如闻帝凭怒，侵减龙伯俦。且欲招群仙，复还故时丘。

勉哉凌云迹，永谢北极幽。
送王生及第归潮阳
陈尧佐（宋代）

休嗟城邑住天荒，已是仙枝耀故乡。
从此方舆载人物，海滨邹鲁是潮阳。
次韵酬子功见赠
黄履（宋代）

一绪连文璧几重，早年宏丽压机龙。心闲自结千岩月，音妙谁听万壑松。

清入奇怀诗信笔，暗通大道酒盈钟。宾筵忽得阳春句，属和翻愁雪意浓。
山居杂诗九十首
曹勋（宋代）

中春艳桃李，东风惠以繁。
胡为连日雪，花叶飘阑干。
气非骄阳候，宛若残腊寒。
玄冥僭融和，玉川知其端。
赠薛鼎臣侍御（一作送刘崇德尉睦州建德县）
张祜（唐代）

一命前途远，双曹小邑闲。夜潮人到郭，春雾鸟啼山。

浅濑横沙堰，高岩峻石斑。不堪曾倚棹，犹复梦升攀。
送日本国觉阿金庆二禅人游天台
释慧远（宋代）

佛子亲从日本来，人天随步叹奇哉。
一机拶出金牛舞，千圣当头正眼开。
送菊与倪倅敦复
郭祥正（宋代）

重阳相近雁初飞，谁剪黄金撒翠微。莫学龙山空落帽，杜郎须插满头归。
盐渎行
杨瑞云（明代）

大风卷地海云黄，四野昏黑日无光。狐狸白昼置人旁，千无万无尽傍徨。

壮夫大叫气如狂，蛾眉红粉泪千行。盐渎主人把剑问上苍，胡为乎陵谷倒置变态也非常。

千竿绿竹覆壶觞，有酒难消郁结肠。可道颜色百花王，一朝零落蔓草旁。

轰雷掣电天中央，此时势焰何可当。吁嗟晦明事难量，吁嗟晦明事难量。

霎时间云师风伯避太阳，魑魅恐尔无处藏。
丹青阁
徐玑（宋代）

翠霭空霏忽有无，笔端谁著此工夫。
溪山本被人图画，却道溪山是画图。
九日墨紫开
方岳（宋代）

九日年年负物华，野香未肯到山家。
今年九日风光别，不独黄花更紫花。
哭翁诚之
徐照（宋代）

高义似君稀，思量泪滴衣。
公余长对坐，路远未容归。
橘井尝甘冷，兰亭辨是非。
谁怜穷贾岛，临老失栖依。
马诗二十三首·其四
李贺（唐代）

此马非凡马，房星本是星。
向前敲瘦骨，犹自带铜声。
送夏弘叔
陶安（明代）

洞庭之南云阳墟，祝融灵峰照天衢。青衫万里游炎都，戎韬小试罗兵殳。

草市聚落鳞瓦铺，骇此警逻来文儒。当涂名家千里驹，椿阴如云庭屡趋。

毫端春葩五采敷，光掩金壁珊瑚珠。宅邻横望高郁纡，三十六朵青芙蕖。

幡然应诏发廪储，穰穰白粲连樯输。羸民含哺旋昭苏，敕书褒宠金章朱。

碧湘秋澄冰玉壶，宦途南逐鸿飞迂。花村月夜惊吠无，笳鼓声起奸攘逋。

仰瞻玉帐金虎符，绣斧飞霜悲兔狐。尘闲官舍窗日晡，岳云绀翠烟模糊。

长沙酒香呼木奴，醉眠琴榻红氍毹。载云旗兮飙控车，兰声桂醑招三闾。

咸池音杳龙尾徂，湘妃鼓瑟怀苍梧。客乡哦诗不可辜，写入潇湘八景图。
短项翁
李衡（宋代）

我生懒放世无偶，身即嚣尘志林莽。
寒饥未免困啼号，束带深惭为升斗。
先生闭户傲羲皇，云梦胸中吞八九。
抟风暂尔抑雄飞，万事纷纷付卮酒。
年来得此短项翁，落落虚怀真胜友。
烟蓑称体翦疏筠，老态婆娑固不群。
每笑鸱夷托后尘，臭味仍复羞昆仑。
何曾为致常持满，来此与尔谈胚浑。
异时先生登紫微，定自与尔相追随。
相应赖尔排纷扰，坐觉秋毫泰山小。
春兴七首
白玉蟾（宋代）

未忺盥栉且看云，空翠濛濛霁色分。
日线穿窗蜂透出，隔窗花影动欣欣。
次前韵
苏辙（宋代）

龙鸾仅比闽团酽，盐酪应嫌北俗粗。
采愧吴僧身似腊，点须越俗手如酥。
舌根遗味轻篙，腋下清风稍袭肤。
七碗未容留客试，瓶中数问有余无。
聚星堂
牟巘（宋代）

建武重名节，狂奴态犹故。客星复何事，一夕感乾度。

风声激末复，骈首死党锢。而五百里内，乃有贤人聚。

行行望德星，高阳里中去。德隆则星晷，时网不足与。

元气之所全，政在簪盍处。乃知忠贤类，天每下其顾。

二老甘隐沦，四海起尊慕。有如子孙行，已是廊庙具。

深期任世道，相期扶国步。皇路方险岩，倾辀当急赴。

赤手徒捧块，讵障奔流怒。濡迹本救时，其忍诿诸数。

事盖有至难，竟乖天所付。汝南榜堂皇，考亭绘缣素。

室有聚星事，四远竞传布。老眼苦昏暗，见画如隔雾。

卷还坐太息，冰炭扰百虑。
颂十玄谈·还源
释印肃（宋代）

本来无住不名家，唯有西乾路不赊。
三度他心通败阙，国师犹钓死虾蟆。
水纹二首 其一
杨万里（宋代）

池面尖风起，烟痕一拂微。无形还有影，掠水去如飞。
访童内方太史于汉口舟中即席投赠二首 其一
王廷陈（明代）

汉广来非偶，人遐会亦奇。独趋金马去，暂遣白鸥随。

泛舸疑牛渚，弹冠想凤池。当怜泽畔侣，憔悴不胜悲。
淹留
郑孝胥（清代）

汉水夺江流，萧萧风日秋。波纹晨荡壁，雁阵晚遮楼。

人远难防意，天高枉寄愁。沉思欲何得，所得祇淹留。
三月晦宿长平驿偶成二首 其二
郑旻（明代）

笼烟古驿柳依依，贾令池台今是非。傍晚停车来住宿，刻成遮莫送春晖。
酬王定国五首 其二
刘攽（宋代）

岂有多方书五车，尔来留意就丹砂。谁将饱食仓中鼠，换取红莲火里花。

三顾祇能矜彼善，万钟多不悟堪嗟。蟠桃结实何难俟，况值安期枣似瓜。
游兴
释文珦（宋代）

端居念局促，聊复起行游。
褰裳涉浅濑，随云陟高丘。
时当孟夏涉，嘉木清且稠。
众鸟相和鸣，关关无时休。
颇觉惬幽抱，遂尔忘丰忧。
解衣坐磐石，濯足临长流。
心空了无取，身閒方自由。
寄言养生客，於此同归休。
菩萨蛮 其七
程颂万（清代）

落花不语空辞树。伴郎翠凤双飞去。

芳草踏青期。居然似梦归。

羞多转面语。有意通情处。春思结垂杨。断肠还断肠。
桃源忆故人
王千秋（宋代）

移灯背月穿金缕。合色鞋儿初做。却被阿谁将去。鹦鹉能言语。

朝来半作凌波步。可惜孤鸾□侣。若念玉纤辛苦。早与成双取。
自赞
释鼎需（宋代）

一不爱乖崖傲物，又不爱像楼打楼。
饱谙世事慵开口，暗展双眉自点头。
感怀
陆游（宋代）

老病与世绝，屏迹三家村。
我居一何陋，举手屋可扪。
客至不能迎，坚坐度朝昏。
一窗修竹下，超然傲羲轩。
外物自变迁，内景常默存。
黄流不注海，浩浩朝昆仑。
妙道本自得，至言初不烦。
功成出绪余，犹足康黎元。
拥鼻吟（吴音子）
贺铸（宋代）

别酒初销。怃然弭棹蒹葭浦。回首不见高城，青楼更何许。大め轲峨，越商巴贾。万恨龙钟，篷下对语。

指征路。山缺处，孤烟起，历历闻津鼓。江豚吹浪，晚来风转夜深雨。拥鼻微吟，断肠新句。粉碧罗笺，封泪寄与。
述怀与魏叔子
冷士嵋（明代）

我有匣中琴，庋之高石壁。三年不一弹，祇为知音隔。

偶尔忽逢不，开囊鼓在昔。上念羲农人，下念采薇客。

雅曲不须繁，所贵深衷白。弹罢各无言，西看楚天碧。
故宫御花园牡丹
王汝赓（清代）

一株牡丹花，十户农家赋。兹园数百株，独擅韶华富。

名花比杨妃，一美亦已足。况乃数百株，千载真奇遇。

松柏参天立，奇士比贞固。美人与奇士，合并收禁阈。

昔年隆盛时，曾浥九霄露。君王带笑看，妃子回眸顾。

千枝浓艳香，一曲清平度。今乃归民国，无复迎銮辂。

御园为公园，游赏迨黎庶。芒鞋与竹杖，幸得御墀步。

御榻尚斜横，金铃犹密护。但有骚客吟，无复宫人妒。

富贵如此花，春梦何时悟。
初夏旅况
李自中（宋代）

南山北山雨蒙蒙，锁断翡翠千万重。
茅檐肃啄鸟未散，练带野水来相冲。
土阶莎草如箭镞，冷透筼筜清入骨。
雷公挟斧渡长河，抛掷牟尼三百斛。
一身蒲柳寄天涯，百云何处栽胡麻。
江湖夏潦鱼鳖乱，锦袍夜月乘仙槎。
山城秋日野望感事书怀诗五章呈吴龙图
文同（宋代）

岩谷雨余生晚烟，高城危阁坐萧然。
侧身仕路本谁使，回首家山空自怜。
远信断来从过雁，苦吟多后敌鸣蝉。
郡斋有客唯庄叟，常与高谭内外篇。
江村秋晓
谢方端（唐代）

瑟瑟金风水国寒，东升日影上渔竿。
数家茅屋沧江上，绕径芙蓉入画看。
见澹庵胡先生舍人
杨万里（宋代）

澹翁家近醉翁家，二老风流莫等差。
黄帽朱耶饱烟雨，白头紫禁判写花。
补天老手何须石，行地新堤早著沙。
三岁别公千里见，端能鲜榻瀹春芽。
星岩二十景 其七 星亭拥翠
刘克治（明代）

天畔青山白玉楼，何年波上七星浮。仙都拟即同君赋，乘兴还能跨玉虬。
挽槐庭簉室仙逝
陈瑚（明代）

小宋风流亦足多，八年华烛伴娇娥。红尘谪满瑶池去，碧海青天唤奈何。

玉镜台前小照陈，凭君重见李夫人。月痕花影分明在，不用丹青为写真。

美人无寿古今怜，谁乞娲皇补恨天。毕竟文箫休怨别，彩鸾原是蕊珠仙。

悼亡词谱断肠声，密誓凭肩忆旧情。寄语韦郎珍重好，玉箫缘分望来生。
别离曲
陈孚（元代）

杏花红压纱窗雨，画櫩孤禽弄娇语。翠绡晓帐双娥愁，泪湿菱花怨歌舞。

龙香记昔调哀弦，一丝指拨春风前。罗衾未暖骊驹发，柳条折尽长亭寒。

燕钗分恨藏尘玉，梦断云深楚江绿。舞鸾折翅锦字空，鱼目晴波接红烛。

江南贾客千黄金，停鞭欲换天涯心。从教门外苔痕老，绣鞋不过屏山阴。
同崔十八寄元浙东王陕州
白居易（唐代）

未能同隐云林下，且复相招禄仕间。随月有钱胜卖药，

终年无事抵归山。镜湖水远何由泛，棠树枝高不易攀。

惆怅八科残四在，两人荣闹两人闲。
出塞七首，效少陵 其四
郑元祐（元代）

糒吞天山雪，衣裂青海风。前行几千里，不见单于宫。

走马脱辔头，所恃五石弓。乡井岂不怀？简书戒命洪。

黄尘触垒起，勇奋奔貔熊。铅刀异莫邪，所觊一割功。
过墙竹
朱诚泳（明代）

箨龙初卸锦绷香，头角峥嵘过粉墙。翻讶吹箫秦弄玉，月明骑凤度潇湘。
衰病
释文珦（宋代）

衰病苦无悰，偃仰以终日。
少间步东园，愈使我心怵。
名芳扫迹空，野草争头出。
无力事耘耛，长吁返蓬室。
霜梅
李龙高（宋代）

青女欺花战未分，花神直诉与东君。
冰山回首知何许，依旧山人住白云。
黄荆山父执见顾今昔之感情见乎诗
陈邦彦（明代）

衡门卜筑傍江潭，几度停云思不堪。一别坐销年苒苒，相逢因叹发毵毵。

谁回风树终天梦，曾听炊箄宿雨谈。古道未应输剧孟，可当词赋滞周南。
盂鼎歌
潘祖荫（清代）

盂鼎出岐阳，刘吴皆著录。字画独环奇，文从悉可读。

盂名古无徵，王命寔严肃。辞多戒酗醵，旨与酒诰续。

盖是周大夫，掌酒食畿禄。殷以沈湎亡，周鉴凛坠谷。

立监又佐史，申诫遍臣仆。文王与武王，字左皆从玉。

边侯边伯先，受田作汤沐。南公南仲祖，世卿著氏族。

成周事弗具，坠简久沈陆。幸赖彝器存，十可证五六。

勿详宁阙疑，信耳且凭目。苟其迹可搜，奚惮指画腹。

伟兹宗周物，郑重等球箓。何取轻诋諆，鲁赝同垢黩。

况夫通借例，多足证故牍。遇建字殊形，废法音同属。

佞古吾岂敢，聊破众疑蓄。
苏稽镇客舍
范成大（宋代）

送客都回我独前，何人开此竹间轩？
滩声悲壮夜蝉咽，并入小窗供不眠
乔木查
马致远（元代）

想秦宫汉阙，都做了衰草牛羊野。不恁渔樵无话说。

纵荒坟横断碑，不辨龙蛇。
望仙
谭粹（宋代）

一亭新构耸崔嵬，水墨屏图四面开。洞口白云无锁钥，州人寻胜任频来。
王岐公挽辞 其四
黄裳（宋代）

富贵风波静，文章态度清。有缘登相府，无日出都城。

彝鼎垂行止，金珠照死生。百年留不住，广阜暮烟横。
蓦山溪
朱敦儒（宋代）

琼蔬玉蕊。久寄清虚里。春到碧溪东，下白云、寻桃问李。弹簧吹溪，懒傍少年场，遗楚佩，觅秦箫，踏破青鞋底。

河桥酒熟，谁解留侬醉。两袖拂飞花，空一春、凄凉憔悴。东风误我，满帽洛阳尘，唤飞鸿，遮落日，归去烟霞外。
三月十日与萨天锡录事游京口城南小寺忽虞伯生秘监寄萨诗用韵呈席上
吴克恭（元代）

不见秘书久，忆公清且閒。看诗野殿侧，把酒春林间。

因送碧鹅使，相过黄鹤山。遥怜西阁侍，文采映珊珊。
云安赠张殿直
员兴宗（宋代）

旅愁不放上双眉，倚杖长吟李杜诗。虎胆狼心须畏伏，凤肌鹤骨恣诙奇。

章非索海无成日，句想穿天有得时。珍重公孙才力健，著鞭努力看追随。
二月三日舣舟徐城戏呈戚郎
张耒（宋代）

自嗟为客久，羇旅过淮时。
雪野挑蔬瘦，霜天暖酒迟。
流年下坡毂，万事一枰棋。
异日怀陈迹，孤舟近古祠。
题戴文节画扇
翁同和（清代）

愈涩愈生笔愈灵，当年妙语我曾聆。可怜十月江南景，一角残山分外青。
颂一百则 其五十四
释重显（宋代）

野鸭子，知何许，马祖见来相共语。话尽山云海月情，依前不会还飞去。

欲飞去，却把住道道。
明日登后山用韵
方岳（宋代）

雪林篱落行清晓，毕竟山人太耐寒。
酒圣坐来春泛泛，梅仙飞去玉珊珊。
草塘唤就荷葭坞，竹径生成花药栏。
诗敌只愁成小怯，迩来自觉笔头乾。
行寿昌道中
俞德邻（宋代）

山邑少桑麻，清溪卷素沙。岸崩桥半断，村僻路三叉。

废渡留芳草，深沟卧古槎。老翁苔石坐，犹自问京华。
古风送南卿
范成大（宋代）

庐阜有佳人，颜色皦冰玉。
不能时世妆，萧然古冠服。
纷纭倚市门，组丽眩红绿。
妖歌促艳舞，飞上黄金屋。
安知乘鸾侣，流落堕空谷。
风泉入环佩，月露作膏馥。
梁肉岂不珍，沦雪煮黄独。
聊用慰朝饥，岁寒肤起粟。
绮＊三尺尘，无路到松竹。
谁能抚孤桐，为奏招隐曲。
洞霄宫二首 其一
李知退（宋代）

霁色横空碧，凉飙透客襟。萦回山九锁，崭绝石千寻。

爱景心虽切，怀贤意更深。摩挲旧诗刻，拥鼻独行吟。
天马歌赠马鹤沙二孙
孙承恩（明代）

渥洼之水龙马窟，代出异种超凡骨。此有老骥真权奇，俛首耻伏枥，平生远志弗一施。

厥子更神俊，声誉已四驰。会须伯乐一顾价百倍，脱衔奋迅开霜蹄。

伟哉二马显晦虽殊总莫匹，房星之精此降谪。钟奇毓秀自不乏，今看更有二驹尤雄特。

骨骼开张气轩勇，先天汗血由来重。双瞳炯炯望四方，使我一见神为竦。

将来岂受寻常羁，天闲抡入应有时。和鸾清节乃馀事，属车天仗随鸾旗。

朝吴越兮暮燕蓟，变化何啻藐千里。过都历块看腾骧，周王八骏应同纪。

君不见物有美恶百不抡，庸常世上何纷纷。二驹者风云得志骋高步，愧杀驽骀逐后尘。
寄震龙门和尚 其三
胡奎（元代）

山临此地平，不改旧时青。双塔云中见，孤钟雨外听。

苔深松有甲，笋长竹添丁。料得无多事，观心即是经。
五月二十八日四绝
舒岳祥（宋代）

鸟独沉啼意，萤低照去踪。
艰危吾辈老，寂寞此心同。
寄那印心石屋之作
许栎（清代）

昆山产宝玉，蕴藉金堂姿。光气那自掩，切琢当及时。

不必待卞那，愚夫亦知奇。怀抱已倾倒，词翰何淋漓。

虚往实而归，愿言长追随。无限尊中酒，旋愁别后思。

但垂金玉音，鸿雁归未迟。
庐山
王贞白（唐代）

岳立镇南楚，雄名天下闻。五峰高阂日，九叠翠连云。

夏谷雪犹在，阴岩昼不分。唯应嵩与华，清峻得为群。
上耿泉生朝
杨简（宋代）

泉课复艰，属任斯难。
□□斧扆，节至累颁，
公毋惮烦。
石龙
韦骧（宋代）

隐隐苍山壁，蜿蜒此蛰身。物生多有象，人附即为神。

头角千年古，威灵一境伸。确然难以诘，立马为逡巡。
送何司农静吾迁尚宝丞
王世贞（明代）

廿载鹓鸾侣，三朝骨鲠臣。赐环宽雨露，尚玺切星辰。

虎口凭谁脱，羊肠肯自论。莫将黄发意，轻傍少年人。
睡起雨作
白玉蟾（宋代）

一枕梦云过，沿溪柳拜人。
两庾黄竹路，水囓白沙津。
恭州杨粹生日
冯时行（宋代）

凤龙虎豹无凡文，墨池太玄之裔孙。
至宝不琢粹璞具，犹有太古羲易淳。
渝州别驾未足论，啸歌已是腾清芬。
一钱不输县官手，饱食长歌耕垅云。
生朝佳气氤氲集，欢声一境听洋溢。
愿从黄童至白首，年年击壤歌君寿。
颂古九十八首
释印肃（宋代）

团团如月画难成，头角完全鼻没绳。
非是学人藏隐物，虽然识破未通真。
谒金门
袁绶（清代）

微雨歇。正是晚凉时节。午睡起来人寂寂。无聊闲伫立。

柳外轻雷才息。花上夕阳明灭。独上小楼情脉脉。远山青欲滴。
题陈文璧琼林醉归图二首 其一
童轩（明代）

璚林宴罢出南宫，罗袖飘香醉态浓。一色杏花三十里，长安道上马如龙。
广倅萧大夫借前韵见赠复和答之
苏轼（宋代）

生还粗胜虞，早退不如疏。
垂死初闻道，平生误信书。
风涛惊夜半，疾病送灾余。
赖有萧夫子，幽怀得少摅。
心闲诗自放，笔老语翻疏。
赠我皆强韵，知君得异书。
滔滔沮叟是，绰绰孟生余。
一笑沧溟侧，应无愤可摅。
早秋晚望，兼呈韦侍郎
白居易（唐代）

九派绕孤城，城高生远思。人烟半在船，野水多于地。

穿霞日脚直，驱雁风头利。去国来几时，江上秋三至。

夫君亦沦落，此地同飘寄。悯默向隅心，摧颓触笼翅。

且谋眼前计，莫问胸中事。浔阳酒甚浓，相劝时时醉。
水调歌头 广陵送李长文学士北还
邹祗谟（清代）

君欲溯河北，我亦渡江东。纵是莺花三月，社燕等秋鸿。

九曲池边高会，十五桥头长啸，蜡屐每相从。歌吹竹西路，批抹是春风。

念平生，数知己，莫如公。嵚崎历落可笑，把臂许吴蒙。

今日素车白马，当日螭头豹尾，人识紫薇翁。此后平山客，寂寞月明中。
憩王屋山后十方院 其一
金农（清代）

斗室虚无隘九州，萧条还作采真游。黄梅花坼融朝霰，疑是铜仙铅泪流。
人日六言五首
王迈（宋代）

功名朝三暮四，学问人百已千。
古今无限卿相，方册惟著圣贤。
王季文书堂
陈岩（宋代）

要学骑蟾主簿仙，休官直上九华巅。
我来细读碑间字，风叶时时一飒然。
塞下曲
丁棱（唐代）

北风鸣晚角，雨雪塞云低。烽举战军动，天寒征马嘶。

出营红旆展，过碛暗沙迷。诸将年皆老，何时罢鼓鼙。
拟乐府十二辰歌
晁补之（宋代）

鼷鼠食牛牛不知，牛不愿骍而愿犁。
虎噫来风皮见藉，兔狡宅愿肩遭胹。
欲兆幽烽二龙死，独微晋泽一蛇悲。
失马吉凶方聚门，亡羊臧谷未宣分。
沐猴冠带去始惬，木鸡风雨漠何闻。
不须皎皎吠蜀狗，阮子与猪同酒樽。
九逵期人日会城中既而不至作苍见怀奉荅
文徵明（明代）

人日故人偏入望，洞庭烟水隔苍苍。不教缕菜传纤手，空复题苍寄草堂。

老鬓金花谁斗胜，古梅残雪自吹香。寻常佳节多惆怅，何况差池负酒觞。
和归田园居六首
黄淳耀（明代）

枥马贪栈豆，至死困羁鞅。涸鱼纵老湫，岂复有还想。

物性限通纵，哲人矢长往。逍遥漆园吏，简洁彭泽长。

天全不求凿，性褊聊自广。脱略世教外，报我以卤莽。
读白乐天以心感人人心归乐府句
张之洞（清代）

诚感人心心乃归，君民末世自乖离。岂知人感天方感，泪洒香山讽谕诗。
太史萧宗乐半间园八咏 其八 浮轩
杨慎（明代）

宫锦换渔蓑，浮家倚芰荷。月邀三太白，水漾百东坡。

击汰归恒晚，鲛人识棹歌。
马头馆居
陈泰（元代）

入夏楼偏迥，推窗揖远山。柳烟笼岸碧，梅雨著衣斑。

乔木年年异，幽斋日日闲。风流无复见，坐待暮鸦还。
舶使王会溪太守赵见泰九日领客枉顾山中赋采
蒲寿宬（宋代）

百年岂非长，流光迅飞电。
月渚愁滨鸿，风檐凄去燕。
鸿燕胡独乖，参辰岂相见。
念此霜中英，良时不妨殿。
答陈传道五首之五
贺铸（宋代）

倒橐黄金尽，方悲行路难。
桂薪炊玉粒，可是乐长安。
杭州
宋无（元代）

山势犹龙凤，行宫已劫灰。北人偏怅望，曾见汴京来。
表忠观
蒋廷锡（清代）

流离五季遍干戈，草窃英雄幸遇多。一角国分唐土地，百年庙共宋山河。

凌烟阁上功臣像，衣锦营中驷马歌。为问贩盐为盗日，仲谋曾许较如何？
古柳
梅尧臣（宋代）

岸侧古大柳，谁种临长江。
中自出蠹蝎，百岁成枯腔。
忽值涨流没，槎牙缀旌幢。
腹肤藏蛟龙，半夜雷砰{绛纟换音}。
飞霆痕尚白，如斩马陵庞。
倏尔巨电至，万弩声裂缸。
又为狂风摧，所残惟朽桩。
卧干越大鼎，绝膑不可扛。
就爇以照渔，骇鳞一何厖。
始知网罟细，未足禁突撞。
隆准以脱去，城下徒焚降。
我从洲上泊，昏晓睨船窗。
始终睹变毁，欲赋挑残釭。
吾交评韩诗，险韵古莫双。
安得共咏此，但嗟各他邦。
依韵答钦之学士草堂见寄
韩维（宋代）

白首徘徊玷善藩，惭君先解左鱼还。未同一笑清樽侧，独想高眠翠竹间。

素节消馀宁复壮，妄情休尽只馀闲。田园雨足官无事，趣驾何妨慰病颜。
首春渭西郊行呈蓝田张二主簿
岑参（唐代）

迥风度雨渭城西，细草新花踏作泥。秦女峰头雪未尽，胡公阪上日初低。

愁窥白发羞微禄，悔别青山忆旧溪。闻道辋川多胜事，玉壶春酒正堪携。
武关
吴融（唐代）

时来时去若循环，双阖平云谩锁山。只道地教秦设险，

不知天锁汉为关。贪生莫作千年计，到了都成一梦闲。

争得便如岩下水，从他兴废自潺潺。
偈倾一百六十九首
释智朋（宋代）

依时及节，岁岁元正启祚。
葭管灰飞，勾芒布令。
春牛头黄，岁稔年康。
寄进士卢休
罗隐（唐代）

半年池口恨萍蓬，今日思量已梦中。游子马蹄难重到，

故人尊酒与谁同。山横翠后千重绿，蜡想歌时一烬红。

从此客程君不见，麦秋梅雨遍江东。
六祖传付偈颂 其十 初祖
黄裳（宋代）

精传神气一传精，含作真空万化行。是物此中来与去，莫持偏性作圆成。
题南华洞
黄裳（宋代）

数卷真经学两忘，何须疑蝶更疑庄。水云生计不知老，诗酒光阴无限长。

何处猿声残客梦，有时风信漏天香。钟山不愧移文士，信步寻幽到草堂。
醉蓬莱（梅）
赵彦端（宋代）

向蓬莱云渺。姑射山深，有春长好。香满枝南，笑人间惊早。试问寒柯，镂冰裁玉，费化工多少。东合诗成，西湖梦觉，几番清晓。

好是罗帏，麝温屏暖，却恨烟村，雨愁风恼。一一清芬，为东君倾倒。待得明年，翠阴青子，荫凤皇池沼。更把阳和，从头付与，繁花芳草。
项居士挽词
林季仲（宋代）

孝友从初岁，温恭见隐居。谁云不为政，只此是知书。

末俗惟多伪，何人得似渠。春江照丹旐，恨亦到龟鱼。
赠僧
苏轼（宋代）

道人自嫌三世将，弃家十年今始壮。
玉骨犹含富贵余，漆瞳已照人天上。
去年相见古长干，众中矫矫如翔鸾。
今年过我江西寺，病瘦已作霜松寒。
朱颜不办供岁月，风中蒿火汤中雪。
如问君家面黄翁，乞得摩尼照生灭。
莫学王郎与支遁，臂鹰走马怜神骏。
还君图画君自收，不如木人骑土牛。
出疆
林仲虎（宋代）

去时不敢留姓名，一身万里鸿毛轻。
征鞭不返长淮水，正恐来螫愁此行。
吁嗟此行良独难，出门儿女更辛酸。
平生崛强身是胆，自许虎口能生还。
犬羊异种犹人类，惟有肝胆倾相示。
此语历历端不诬，毕竟言之无二意。
从前鸥鹭奋不飞，机心一动成惊疑。
愿言嘻嗑噉儿齿，直到齿落儿不知。
同钱志仲饭藉田钱孺文官舍
黄庭坚（宋代）

帝藉开千亩，农功先九州。
王孙守耒耜，吏隐极风流。
永夏丰草木，五云卫郊丘。
牛羊卧篱落，宾客解衣裘。
汲井羞热啜，挽溪供甘柔。
倒靫收莲的，剖蚌煮鸿头。
野日草光合，水风荷气浮。
稻畦下白鹭，林樾应鸣鸠。
主人发清赏，况复佳同游。
归扇障小雨，真成一赐休。
伯时二马 其二
释居简（宋代）

市骏爰从画骏谋，何如脱鞅纵骅骝。青青许负双眸子，不识骅骝只相牛。
送张巡检满任归冀宁
岑安卿（元代）

蓬莱海中云，太行天下脊。相去万馀里，可望不可即。

君骑学骝马，捧檄来夙昔。焉知冀北材，绊此江南役。

肃肃冰霜姿，翩翩水云迹。三载职巡逻，公馀目经籍。

我老厚交契，相过惟咫尺。平生诗酒怀，公田足香秫。

朱楼俯官道，向水光的皪。开帘见青山，徙倚生悦怿。

海氛忽凭陵，蒙冲肆攻击。弓开新月弯，剑倚秋空碧。

跋涉洪涛中，归语心戚戚。惟喜山谷间，穿窬自宁息。

花村犬生氂，民庶安种植。解龟及初秋，荐剡已腾陟。

大初助褒词，宪府终见辟。双溪风月清，往矣无愧色。

仪式著宏纲，临事须谨饬。
贺新郎
冯取洽（宋代）

知维摩燕坐次，可授散花女，俾歌之。以侑茗饮否？艾子，汝为老人书以寄之

问讯花庵主。这一宗、拍板门槌，是谁亲付。逢翰墨场聊作戏，那个是真实语。算惟有、青山堪住。玉立林幽真脱洒，又何妨、白石和泉煮。底用判，云游据。

朝三暮四从渠赋。且随缘、家养园收，自然成趣。此外盘蜗余一室，人我两俱无负。要参到、道心微处。尽做逃禅逃得密，也难遮、拨草来寻路。应为拨，懒残芋。
莲竹鹤
姚勉（宋代）

莲为君子花，竹有君子操。
深衣古君子，清以仙自号。
徘徊莲竹间，似觉皆所好。
水边立良久，林外复高蹈。
翩然侧翅舞，意喜佳客到。
客家江南村，幽处着吟帽。
有莲环钓石，有竹近茶灶。
胎仙夜生子，并入平安报。
朅来踏京尘，久矣不闻耗。
今晨三君子，一见慰怀抱。
主人勿却客，借此日笑傲。
和易岩首夏韵
王柏（宋代）

垂老东君恋旧寒，惜春情绪正孤单。
笑它功业传千古，还我诗书博一安。
芍药阶前风味浅，酴醾架上典刑残。
勒回春色凭诗句，生意津津上笔端。
禾簇簇题邹福所藏勤耕图
傅若金（元代）

禾簇簇，禾簇簇，去年缺雨今年足。人家耕种少得閒，一春强半田中宿。

塘上水生禾欲齐，春禽爱近落花啼。出入无人看门户，野庭一任人来去。

有时耕罢亦长吟，归来不记入村深。书编从挂牛角上，诗卷间留桑树阴。

田家小心畏法令，尝愿秋租得馀剩。邻翁昨日到城还，闻说官□有新政。

民间禁马不禁牛，有牛耕田君莫愁。
寄岳麓禅师三首 其一
释德洪（宋代）

数笔湘山衰眼力，一犁春雨隔清谈。遥知稳靠蒲团处，碧篆香消柏子庵。
景祐释奠武成王六首
佚名（隋代）

神机经武，隆周之宇。
表海分封，迈燕超鲁。
耽耽斋貌，俎豆有序。
荐福邦家，维师尚父。
春草碧
万俟咏（宋代）

又随芳绪生，看翠霁连空，愁遍征路。东风里，谁望断西塞，恨迷南浦。天涯地角，意不尽、消沉万古。曾是送别长亭下，细绿暗烟雨。

何处。乱红铺绣茵，有醉眼荡子，拾翠游女。王孙远，柳外共残照，断云无语。池塘梦生，谢公后、还能继否。独上画楼，春山暝、雁飞去。
送朱宰
虞俦（宋代）

畴昔鸣琴子贱堂，至今弦诵尚悠扬。
农桑乐岁千家足，桃李春悠几度芳。
疾恶政缘同伯厚，爱民何止一桐乡。
乌台此去真朝夕，剑履还须去尚方。
赋新繁周表权如诏亭
冯彭年（宋代）

先生教子作通儒，诗礼亲闱伯鲤趋。
亭构义方名昔著，诏颁封爵语今符。
荣因慈孝家声振，默契丝纶宠数殊。
善庆谁能肩懿躅，贤哉奋达美相须。
诗示天宁晤老二首 其一
孙觌（宋代）

锡号延春阁，知名四十年。向来香一瓣，恭为佛佗禅。

雾沐山藏豹，风餐叶翳蝉。寥寥千佛后，又见一灯传。
军事院霜菊盛开，因书一绝寄上谏议
皮日休（唐代）

金华千点晓霜凝，独对壶觞又不能。

已过重阳三十日，至今犹自待王弘。
自述
蓝仁（明代）

弱子承家志未酬，无辜遽作楚人囚。莱衣漫有思乡泪，羌笛真成出塞愁。

白发临风悲远道，绿蓑耕雨忆荒丘。放农销甲知何日，更倚柴门望不休。
药圃
陈洵直（宋代）

不发藏丹采石英，蘼芜昌歜预芬荣。
五山瑶草无人见，为问灵苗种得成。
故人寄茶
李德裕（唐代）

剑外九华英，缄题下玉京。
开时微月上，碾处乱泉声。
半夜邀微至，孤吟对竹烹。
碧流霞脚碎，香泛乳花轻。
六腑睡神去，数朝诗思清。
其馀不敢费，留伴读书行。
郭快庵太史斋联有爱菊能窗酒醉花之句足成近体
范承烈（清代）

落叶侵阶日已斜，闲披古史就窗纱。开轩竟以竹为友，爱菊能窗酒醉花。

栗里惟栽陶令柳，青门孰种邵平瓜。寒山几点牛羊下，老树亭亭尽暮鸦。
踏莎行
李之仪（宋代）

紫燕衔泥，黄莺唤友。可人春色暄晴昼。王孙一去杳无音，断肠暄是黄昏后。

宝髻慵梳，玉钗斜溜。凭阑目断空回首。薄情何事不归来。谩教折尽庭前柳。
书斋十咏·灯檠
刘子翚（宋代）

代木收奇干，安灯创小檠。
勿夸能自照，得助益高明。
东都望幸
章碣（唐代）

懒脩珠翠上高台，眉月连娟恨不开。纵使东巡也无益，君王自领美人来。
桃花寺行宫题范宽江山萧寺图 其四
弘历（清代）

溪壑无多望不穷，峰疑吐雾树生风。花飞禅院无尘色，波渺沧池有象空。
客从城中来
陆游（宋代）

客从城中来，相视惨不悦；引杯抚长剑，慨叹胡未灭。
我亦为悲愤，共论到明发。
向来酣斗时，人情愿少歇。
及今数十秋，复谓须岁月。
诸将尔何心，安坐望旄节！
尹馆作此觅酒召李顺之饮
陈东（宋代）

今日天色恶，酒壶恰已空。
何来进童子，挈榼问主翁。
主翁正对客，兀坐书堂中。
诸生功课毕，鼓瑟歌醉翁。
爱酒欲出门，杖头无青铜。
春衣典又尽，搜索计已穷。
酒兴不可遏，不免作诗呼。
进童空壶挈，将纳宅库为。
我却致{上雨下隻}灰，红得酒须寻。
爱酒伴更烦，与召陇西翁。
卜算子·簸弄柳梢春
洪咨夔（宋代）

簸弄柳梢春，呼吸花心露。倦粉娇黄扇底风，尽向眉心度。唤醒海棠红，约住樱桃素。上到瑶台最上层，共跨青鸾去。
送著公归越
皇甫曾（唐代）

谁能愁此别，到越会相逢。长忆云门寺，门前千万峰。

石床埋积雪，山路倒枯松。莫学白居士，无人知去踪。
酬马侍郎寄酒（马总也）
韩愈（唐代）

一壶情所寄，四句意能多。秋到无诗酒，其如月色何。
寒食访僧
郑文宝（宋代）

客舍愁经百五春，雨余溪寺绿无尘。
金花开处鞦韆鼓，粉颊谁家斗草人。
水上碧桃流片段，梁间新燕语逡巡。
高僧不饮客携酒，来劝先朝放逐臣。
道埸山灾后叶靖逸同游
李龏（金朝）

石烂木全焦，钟鱼变寂寥。老僧无法说，诸佛亦魂消。

寺有州图载，山馀窣堵标。嗟嗟伏虎事，谁更问前朝。
一杯亭春望 其一
霍与瑕（明代）

上上一杯亭，春风何浩浩。今朝柳叶新，昨日梅花缟。

匆匆岁月徂，人生容易老。游子惜春辉，王孙怨芳草。

芳草年年绿，红颜不再好。一杯复一杯，聊以宽怀抱。
从萧秀才求茶二首 其一
赵蕃（宋代）

丁蔡纷纷竞宠加，底如好事玉溪家。至今有子能传业，不待茶精句亦佳。
竞渡曲 其二
陈堂（明代）

木兰舟渡采莲歌，粉黛娥眉奈乐何。水映杨花娇欲舞，尊前飞雪落清波。
迓杜丞相舣舟白鹤山下有感
高斯得（宋代）

维舟候新铉，薄言憩兹山。丛祠倚层阜，回阡俯澄湾。

伫立心目瞿，白鹤悬榜颜。嘉名契旧隐，身疑堕其间。

沓嶂森古木，荒涂翳枯菅。田空少鸿雁，谷腥富豺獌。

更怀山中人，骑鹤去不还。平生抱炯介，辀张困群奸。

徂谢易永久，十年閟松关。纷吾信虚薄，宿昔蒙砭顽。

及兹落海峤，初心汩忧患。朅来因见召，感涕凄其潸。

亦欲荫青茆，赏心谅难攀。孤愤竟何及，颠毛自令䰉。
至道元年册皇太子二首 其一
郊庙朝会歌辞（宋代）

主鬯之重，允属贤明。承华肇启，上嗣腾英。礼修乐举，育德开荣。

一人元良，万邦以宁。
咏竹阁
葛起文（宋代）

岁寒编竹阁，蜗缩度穷年。
日暴南窗纸，风垂北户帘。
鈩深全火气，铛小聚茶烟。
为索梅花笑，微醺步矮檐。
净居院遇雪
于石（宋代）

梦回寒月吐层崖，汤响松风听煮茶。
倚树恐惊残雪堕，起来不敢嗅梅花。
城上谣
徐端（清代）

北风吹沙湖水黄，离离衰草覆女墙。
曼缨紫发马上郎，腰间短剑明秋霜。
城西砧杵登登处，夫君已戍交河去。
角声渐起鼓声住，乱鸦啼断斜阳树。
归来三曲送李建中 其三
傅若金（元代）

月皎皎兮寒风作，猿啾啾兮怨鸣鹤。常恐秋遂为冬兮群物以萧索，援鸣琴兮忽不乐。

忽不乐兮思吾土，归来兮山中之人不可以无父。
送林元质侍郎赴宣城二首
刘克庄（宋代）

玉阶接武侍凝旒，岁晚同寻洛社游。
骑竹小儿迎辄去，戴花老社挽难留。
班春行李那容缓，亭午前茅盍少休。
造物殷勤爱公处，傍无妙丽护衣篝。
照影亭
曾巩（宋代）

河流索槛色辉辉，无数幽禽入镜飞。
已映渚花红四出，更涵沙柳翠相围。
不欺毫发公虽有，太尽妍媸道恐非。
自笑病容随步见，未衰华发满缁衣。
玄都观
徐氏（宋代）

千寻绿嶂夹流溪，登眺因知海岳低。瀑布迸舂青石碎，

轮茵横翦翠峰齐。步黏苔藓龙桥滑，日闭烟罗鸟径迷。

莫道穹天无路到，此山便是碧云梯。
扈从鄠杜间奉呈刑部尚书舅崔黄门马常侍
苏颋（唐代）

翠辇红旗出帝京，长杨鄠杜昔知名。云山一一看皆美，

竹树知知画不成。羽骑将过持袂拂，香车欲度卷帘行。

汉家曾草巡游赋，何似今来应圣明。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其十四
周密（宋代）

陶公晚知琴，得意不在弦。虞卿老著书，信道差似贤。

壮哉奴命骚，陋矣兄事钱。玉晖或润木，宝气尝干天。

浩然在存养，吾党当勉旃。
如梦令 忆旧
吕本中（宋代）

海雁桥边春苦。几见落花飞絮。重到柳行西，懒问画楼何处。

凝伫。凝伫。十顷荷花风雨。
承天元长老弃本寺寄净慈以诗戏之
强至（宋代）

城里丛林一唾捐，收身微笑寄湖边。
此生直欲看山老，不住真为出世贤。
野屐懒穿双露脚，云裘嫌重右披肩。
人间万事都无著，独与风骚有爱缘。
荷花
杨公远（宋代）

竹边窗外小池塘，青盖亭亭拥靓妆。
莫把仙娥相比拟，合将君子为平章。
凋时堪供真人艇，老去犹充楚客裳。
几夜月明风露下，输浓受用许清香。
闲游二首
韩愈（唐代）

雨后来更好，绕池遍青青。柳花闲度竹，菱叶故穿萍。

独坐殊未闲，孤斟讵能醒。持竿至日暮，幽咏欲谁听。

兹游苦不数，再到遂经旬。萍盖污池净，藤笼老树新。

林乌鸣讶客，岸竹长遮邻。子云只自守，奚事九衢尘。
题万年妙莲阁
宋景年（宋代）

上方危阁化无踪，平顾摩空万桂丛。
自有莲华发泥下，何须芝草遍山中。
石桥暮隔霏霏雨，翠壁寒供凛凛风。
弹指凭准开户牖，向来禅观仰群公。
送敦诗游临川
李彭（宋代）

吕郎客秦淮，诗思翻秋涛。徐郎憩灊峰，句压天柱高。

相此两公憩，信是千人豪。叔也往从之，似欲诉不遭。

探囊得长句，如取绥山桃。疗饥非蒸砂，禦寒必绨袍。

一簪未著身，所得不补劳。复为饥所驱，未许学卧陶。

穷军敌孤客，如在皋兰鏖。几成刘文叔，须发变二毛。

支筇蹑草鞋，进退似桔槔。引领长江西，沙头唤鱼舠。

金溪有谢侯，胸多略与韬。天资类文靖，貌实中郎曹。

叔也往从之，攻愁解鞬櫜。毋轻歌骊驹，不复吟畔牢。

待公稛载归，为我携蒲萄。来赏傲霜菊，一尊浇老饕。
句 其十五
蒋之奇（宋代）

岿然三石佛，若在嘉州岸。
柬赵监盐
宋伯仁（宋代）

西风吹破黑貂裘，多少江山惜倦游。
红叶已霜天欲暮，绿蓑初倦客吟秋。
人逢知已无荣辱，事不萦怀任去留。
但是菊花开便好，醉中休说异乡愁。
秋山
李廌（宋代）

山色带晴云，云山远莫分。
寒林迥萧散，秀气自氤氲。
定有丘园士，彼同麋鹿群。
弓旌访岩谷，谁为上方闻。
送王录事赴任苏州（即舍人堂弟）
卢纶（唐代）

古堤迎拜路，万里一帆前。潮作浇田雨，云成煮海烟。

吏闲唯重法，俗富不忧边。西掖今宵咏，还应寄阿连。
冬至展先母罗太安人漕坪陇有感 其一
邹元标（明代）

违远慈容久，新冬始一过。有身成病楚，无泪不滂沱。

草木蒙茸湿，云山变幻多。重冥真隔世，心折此烟萝。
皇帝合春帖子六首
苏颂（宋代）

西昴昏当午，诹訾旦在东。
圣君南面治，常候四星中。
农圃渔樵十咏 其六 杜荀鹤韵
张萱（明代）

门堆桑叶网蛛丝，暂出呼童扫一时。数步即还仍却扫，孤踪犹恐隔邻知。
赠友弟
李咸用（唐代）

萤焰烧心雪眼劳，未逢佳梦见三刀。他时讵有盐梅味，

今日犹疑腹背毛。金埒晓羁千里骏，玉轮寒养一枝高。

谁能终岁摇赪尾，唯唯洋洋向碧涛。
崎岭重关
高魁（明代）

山似云屯水似雷，奔流至此欲东回。双双地轴鳌擎出，磊磊星桥鹊架来。

积石恍经河曲绕，天门疑对楚江开。从教海若凭陵甚，却望重关祇自催。
晨起对镜
陆游（宋代）

双鬓成丝高颊颧，晓窗临镜意茫然。
朱颜岂是一朝去，暗铄潜消五十年！
寄题虞阳山周氏隐居五咏 其五 五秀堂
孙觌（宋代）

一干中柴立，交柯拥四垂。定知三世种，已长五孙枝。

端是神明力，非关雨露私。踌躇三匝绕，为赋角弓诗。
读改元诏口号
戴复古（宋代）

伏读改元诏，仍观拜相麻。
竞传新政事，方见好官家。
雪作丰年瑞，梅开近腊花。
路逢江上客，立马问京华。
观渔二首 其二
谢薖（宋代）

活我波间双鲤鱼，待传千里故人书。娇蛾莫道留君扫，怕捲珠帘总不如。
即席次必强六绝句
李新（宋代）

楼前燕子不知归，楼下莺啼碧树枝。
丝管未收空梓泽，恐君还有断肠时。
登徐州城楼
刘摰（宋代）

彭城楼上望，旷然今古怀。山形东负岱，河势下通淮。

白鸟孤云并，荒烟万木排。吾观兹有得，兴欲拍洪厓。